КъыдэкIыгъуэхэм къахохъуэ
Лъахэхутэхэу Котляровхэ Мариерэ Викторрэ я тхылъ тедзапIэм иджыблагъэ къыщыдэкIащ адыгэ тхакIуэ Мэлбахъуэ Елбэрд и «Iуащхьэмахуэ дэкI гъуэгур шынагъуэщ» роман цIэрыIуэр. Ар 2007 гъэм щыщIэдзауэ зэщхьэгъусэхэм ягъэзащIэ «Кавказ» проектым хагъэхьащ.
1980 гъэм япэу дунейм къытехьа тхылъым и щIэупщIэр нобэр къыздэсым нэхъ кIащхъэ хъуркъым. Абы къыщыгъэлъэгъуэжащ адыгэхэм пасэм я псэукIар, я щхьэхуитыныгъэмрэ я щIыналъэмрэ яхъумэу кърым хъаным зэрыпэщIэтар, нэгъуэщI Iуэхугъуэхэри.
Фигу къэдгъэкIыжынщи, «Кавказ» проектым хыхьэу, щхьэусыгъуэ зэмылIэужьыгъуэхэмкIэ куэд щIауэ къыдамыгъэкIыжа тхылъхэр иджы тхылъеджэхэм я пащхьэм иралъхьэ. Абы къызэщIрагъэубыдэ иджырей щIэныгъэлIхэм щIыналъэм ис лъэпкъхэм ятеухуа я къэхутэныгъэ лэжьыгъэхэр, тхакIуэхэм я художественнэ тхыгъэхэр.
Тхылъхэр сурэт щэ бжыгъэхэмкIэ ягъэдахэ. Иужьрей къыдэкIыгъуэхэм ящыщщ Шинкубэ Бэгърат и «ЖылакIэ», Къардэн Чэлимэт и «Къэбэрдеипщхэр» тхылъхэр.
БЖЬЫХЬЭЛI Розэ.
